Զեկոյց՝   Լրատուամիջոցներու Համահայկական 7-րդ  Համաժողովին արտասանուած,

20 Սեպտեմբերին, «Էլիտ Պլազա» պիզնէս կեդրոնի Լրագրողներու սրահին մէջ:

ՍՓԻՒՌՔ-ՀԱՅՐԵՆԻՔ  ԿԱՊԻ  ԶԱՐԳԱՑՄԱՆ  ԽՆԴԻՐՆԵՐԸ

Սրտագին ողջո՛յն Լրագրողներու Համահայկական 7-րդ Համաժողովի կազմակերպիչներուն, նիստավարներուն եւ բոլոր մասնակիցներուն՝  Հայաստան-Սփիւռք 5-րդ Համաժողովի շրջանակէն ներս:

Սփիւռք-Հայրենիք կապի զարգացման խնդիրները այժմէական եւ հրատապ են բոլոր ժամանակներուն համար ալ, բայց մասնաւորապէս՝  աշխարհաքաղաքական  ներկայ ծանր պայմաններուն ներքոյ, ուր հայրենամերձ եւ հայաշունչ հայագաղութներ կ'ապրին անստոյգ ապագայի մը լրջագոյն սպառնալիքը,... ուր  Թուրքիոյ վարած նոր-Օսմանեան քաղաքականութիւնը նոր թափ կը հաւաքէ Մերձաւոր Արեւելքի մէջ եւ անկէ ալ անդին....եւ ուր մեր հայրենի սահմաններուն, Հայաստանի Հանրապետութեան եւ Արցախի, յաճախակի դարձած են ատրպէյճանական ներթափանցման ոտնձգութիւնները, կրակահերթերը եւ զինադադարի կոպիտ խախտումները...:  Այս բոլորը կը խօսին Հայաստան-Արցախ-Սփիւռք անյետաձգելի միասնութեան հրամայականին մասին, Հայաստան-Սփիւռք կապերու առաւելագոյն սերտացման անհրաժեշտութեան մասին....:  Համայն հայութեան ուժերու եւ կարելիութեանց զօրաշարժի կենսականութեան մասին....:

Ինչպէս յայտնի է, Հայաստանի վերանկախացման առաջին իսկ օրերէն, Հայրենիք-Սփիւռք փոխադարձ կապերու հիմնախնդիրը դրուած է  ազգային-պետական օրակարգի վրայ,  հիմնուած այն անժխտելի իրականութեան վրայ, որ մեր ազգային-պետական լինելութիւնը մեր հաւաքական ոյժին մէջ է, գերազանցօրէն:  Մինչ օրս սակայն, այդ յոյժ բաղձալի կապերու  արդիւնաւէտ եւ երկարաշունչ ծրագրաւորումն ու կենսագործումը չդարձան իրականութիւն....

Անշուշտ ճիշդ պիտի չըլլար ըսել, թէ երկկողմանի կապերու գծով ոչինչ իրականացաւ:  Մեր երկրի անկախացումէն ի վեր կը գործէ Հայաստան Համահայկական Հիմնադրամը, իր հայրենանուէր իրագործումներով, բազմաթիւ են անհատ կազմակերպութեանց, կառոյցներու եւ բարերարներու հայրենօգնութեան ձեռնարկներն ու գործունէութիւնները:  Բայց մեր երկրի ծով կարիքներուն դիմաց, կատարուածը խիստ անբաւարար է, մանաւանդ եթէ նկատի ունենանք Սփիւռքի հայագաղութներու հսկայական ներուժը, ոչ միայն ֆինանսական, այլեւ ու մանաւանդ՝  գիտելիքներու, ստեղծագործական մտքի, տարբեր բնագաւառներու մէջ ձեռքբերուած հմտութեանց եւ փորձառութեանց, ինչպէս՝  տնտեսութեան , գիտութեան, վարչագիտութեան եւ այլ....:  Տակաւին, Սփիւռքը ունի հսկայական ներուժ հնարաւորելու՝  առաւել մեծ նախանձախնդրութեամբ եւ արդիւնաւէտութեամբ,  տարբեր պետութիւններու մէջ,  մեր երկրին բարեկամաբար տրամադրուած զանգուածներու նիւթաբարոյական, քաղաքական նկատառելի աջակցութիւնը:  Այս բոլորէն վեր սակայն, պիտի չմոռնանք երբեք, որ Սփիւռքը նաեւ հոգի է, ինչպէս պիտի ըսէր մեծ բանաստեղծուհի Սիլվա Կապուտիկեան, «շատ տառապած, մաքառած, հայապահպանութեան համար գերագոյն զոհողութիւնների գացող, կարօտների եւ երազների մէջ տուայտող հոգի:  Սփիւռքն ունի հոգեկանութեան, հոգեկան փորձի, դիմադրողականութեան բազմածաւալ շերտեր, զորս պիտի ներառել հայրենական նորօրեայ կեցութեան հոգեպաշարի մէջ, աւելցնելու համար հայրենի ժողովուրդի ներուժութիւնը, ընդդէմ երկիրներ ու ժողովուրդներ կուլ տուող ահեղ յորձանքին՝  համաշխարհայնացման ....»:

Տարօրինակ թող չթուի բանաստեղծուհիին խորիմաստ խօսքը, քանզի սփիւռքի  հայագաղութները միշտ ալ ապրած են ու կ'ապրին սպիտակ Եղեռնի սպառնալիքը, եւ ուր հայօրէն ապրիլը, հայ մնալը շարունակական մաքառում է եւ պայքար, ոգեկան դիմադրականութիւն,  թիավարում մը հոսանքն ի վեր ձուլման ամեհի հոսանքին..., որուն դիմաց, սակայն, տակաւ տեղի կու տան անոր վտիտ ուժերը, կը փակուին հայ դպրոցներ ու թերթեր, կ'աղճատուի հայոց լեզուն, կը խզուի հայ մարդուն կապը հայ հոգեւոր-մշակութային արժեհամակարգին հետ....

Տակաւ համաշխարհայնացող աշխարհի մը մէջ, Սփիւռքը եւս էական կարիքը ունի հայրենիքի անփոխարինելի զօրավիգին, անոր հողին ընդերքէն հոսող մշտայորդ աւիշին՝  հայօրէն ապրելու եւ մնալու համար, մանաւանդ երբ հայրենամերձ, հայաշունչ մեր հայագաղութները տակաւ քայքայուելու սպառնալիքի տակն են մեր օրերուն....:  Այս իրականութեան դիմաց, գործնական քայլեր կրնան ըլլալ, օրինակ, Սփիւռքի Հիմնադրամ մը ստեղծելու ծրագրաւորումը, Սփիւռքի քաղաքական վերակազմակերպումը,  միացեալ ուղղագրութեան որդեգրումը, Հայրենիք-Սփիւռք կրթա-մշակութային, տեղեկատուական կապերու առաւել սերտացման ուղղուած միջոցառումները...:

Անուրանալի ըլլալով հանդերձ այս ուղղութեամբ տարուող աշխատանքները, յատկապէս Սփիւռքի նախարարութեան, տակաւին չունինք, սակայն, Հայաստանի Հանրապետութեան մշակուած ու յստակ քաղաքականութիւն կամ ռազմավարութիւն՝  Հայաստան-Սփիւռք եւ Սփիւռք-Հայաստան  յարաբերութեանց զարգացման գծով:  Այս ուղղութեամբ, պիտի կարեւորութեամբ ընդգծել, որ գլխաւոր խոչընդոտներէն մէկը, ըստ իս, այս քաղաքականութեան կայացման՝  Սփիւռքի բազմատարրութիւնն ու խճանկարային խայտաբղէտութիւնը չկարենալ յաղթահարելուն մէջ է, զայն Ներկայացուցչական Լիազօր Կեդրոնական Խորհուրդով մը չկարենալ օժտելուն մէջ:  Իսկ ապակեդրոն Սփիւռքի հետ գործակցութիւնը պիտի կաղայ որոշապէս, քանզի եթէ Հայաստան գոհանայ Սփիւռքի կուսակցական եւ յարանուանական աւանդական կառոյցներու, անհատ բարերարներու հետ գործակցութեամբ միայն, յայնժամ այդ գործակցութիւնը  կը դառնայ միայն առանձնաշնորհեալներու միջեւ երկկողմանի, չունենար ան համահայկական համախոհութիւն ձեւաւորելու հանգամանք, միասնական յանձնառութիւն եւ զայն պարտաւորեցնող դարձնել համայն սփիւռքահայութեան համար անխտիր...:  Սփիւռքը, արդարեւ, չի բաղկանար միայն կուսակցական եւ միութենական գործիչներէ, հոգեւոր եւ աշխարհիկ պետերէ, որոնք որքան ալ յարգելի ըլլան, մեծաւ մասամբ նշանակուած են, չեն ընտրուած մեր ժողովուրդին կողմէ, եւ հետեւաբար՝  ի զօրու չեն Սփիւռքը ներկայացնելու լիարժէք եւ լիիրաւ կերպով:

Սփիւռքը կամ տարագիր հատուածը մեր ժողովուրդին կենսական կարիքը ունի քաղաքական վերակազմակերպումի, կեանքի կոչելու համասփիւռքեան ներկայացուցչական կառոյց, որ ունենայ իր ճիւղաւորումները՝  տեղական վերկուսակցական մարմիններով:  Նման կառոյց մը, կը խորհիմ, կրնայ վերակազմակերպել սփիւռքահայ կեանքը ըստ արժանւոյն, համահայկական մտածողութեամբ եւ յանձնառութեամբ, նոր կենսունակութիւն տալ հայապահպանման ուղղուած մեր ճիգերուն, համակարգուած եւ նպատակասլաց աջակցութիւն ընձեռել Հայաստանին եւ Արցախին՝  ֆինանսական, տնտեսական, քաղաքական եւ ռազմավարական մարզերուն մէջ, տակաւին՝  խօսիլ տարագիր սփիւռքահայութեան անունով եւ զայն իրաւականօրէն ներկայացնել միջազգային ատեաններուն մօտ ալ, Հայ ԴԱՏԻ Պահանջատիրութեան գծով, դառնալ նաեւ կարեւոր դիւանագիտական-քաղաքական լծակ հայրենի պետութեան ի նպաստ:  Նման լիազօր ներկայացուցչական մարմինը հնարաւորութիւն կրնայ ընձեռել նաեւ մեր երկրի իշխանութեանց՝ համախորհրդակցաբար քննելու ազգային անվտանգութեան խիստ կարեւոր հիմնահարցերը, մշակելու Ազգային Անվտանգութեան Ռազմավարութիւն, կամ նուազագոյն Ծրագիր, ընդհանուր համախոհութեան մը հիման վրայ: Նմանապէս՝  կեանքի կոչել համահայկական զարգացման Ծրագիր, ընդգրկելով կրթութեան, մշակոյթի եւ գիտութեան ոլորտները....

Սփիւռքի քաղաքական վերակազմակերպումին անհրաժեշտութեան զուգահեռ, կա՛յ նոյնքան անյետաձգելի հրամայականը մեր Հանրապետութեան վերակազմակերպումին:  Արդարեւ, Հայաստան-Սփիւռք փոխվստահութեան ձեւաւորումին եւ ամրապնդման համար, յոյժ կարեւոր է նաեւ որ մեր երկիրը դառնայ ընկերային արդարութեան եւ օրէնքի երկիր, ուր չըլլան ընկերային սուր բեւեռացումներ, անպատժելիութեան մթնոլորտ, կաշառակերութիւն եւ նման ախտեր:  Երկիր՝  ուր մեր ժողովուրդը ապահովուի աշխատանքով եւ բարեկեցիկ կեանքով, ուր հայոց լեզուն ու հայ մշակոյթը ծաղկին ու քաջալերուին առաւելագոյն մակարդակով: Երկիր՝  ուր չքանան իշխանութիւն-հասարակութիւն խոր անջրպետը, ուր բարոյա-հոգեբանական մթնոլորտը դառնայ այնպիսին, որ վերջ տրուի արտագաղթին, Հայաստանի հայաթափման եւ արիւնահոսումին....

Մեր խորին համոզումն է որ հայոց պատմութիւնը կը կերտուի հայրենի հողին վրայ, Արարատի հովանիին ներքոյ եւ ոչ՝  Սփիւռքի օտար ափերուն վրայ:  Սփիւռքը տարագիր հայութեան պարտադրուած փաստական իրավիճակ է, եւ կրնայ հայօրէն ապրիլ միայն այն պարագային, եթէ անոր արմատները կարենան ներծծել հայրենի հողի կենսայորդ  աւիւնն ու աւիշը, եթէ կարենայ ան իր կարեւոր մասնակցութիւնը բերել հայրենակերտումի եւ պետականաշինութեան սրբազան գործին, եթէ հայրենի պետականութեան մէջ, ան տեսնէ իր ամէնէն ամուր յենարանը, թիկունքն ու տէրը, մանաւանդ ճգնաժամային պահերուն...:

 Տարագիր հայութեան համար, հայրենատիրութեան իր Պահանջատիրական պայքարին քովն ի վեր՝  կա՛յ Հայաստանի հզօրացման ոչ նուազ կարեւորագոյն, պիտի ըսէի հրատապ  գերխնդիրը:  Մեր երկրի հզօրացումը՝ ժողովրդագրական, տնտեսական, ռազմական, հոգեւոր-մշակութային եւ այլ առումներով մեր հիմնական առաջնահերթութիւնն է, քանզի հզօր հայրենիքն է անփոխարինելի գրաւականը ազգի յարատեւման:  Այս ուղղութեամբ ալ, պիտի օգտագործել լաւագոյն կերպով սփիւռքահայութեան ողջ ներուժը, փոխադարձ վստահութեամբ եւ ճիշդ մեքանիզմներով...:  Այս առնչութեամբ, խոնարհաբար կը խորհիմ նաեւ որ Սփիւռքը ըսելիք պիտի ունենայ այն բոլոր համահայկական հիմնախնդիրներուն շուրջ, որոնք էական կապ ունին Հայաստանի եւ հայութեան լինելութեան եւ ճակատագրին հետ:  Այստեղ պիտի ուզէի վկայակոչել՝  ընկերային ցանցի էջերուն վրայ արձանագրուած օգտատէրի մը հոգիի աղաղակը  ուղղուած ընդհանրապէս սփիւռքահայութեան. «Հաւատացէ՛ք:  Հայաստանի հասարակութիւնը ձեր փողերի կարիքը չունի, այլ առաւել շատ ձեր բարոյական-գործնական աջակցութեանը, մեզ հետ հաւասար գործելու ձեր պատրաստակամութեանը...»  Արդարեւ, Սփիւռքը պիտի դիտարկել որպէս հայրենակերտումի, ազգային պետականութեան կայացման լրջագոյն գործօն:

Սփիւռքը հայրենիքով է զօրաւոր եւ՝  փոխադարձաբար:  Սփիւռք-հայրենիք կամուրջը պիտի դարձնել առաւել նպատակասլաց, հայ ժողովուրդի երկու հատուածները իրարու զօդօղ, անոնց ներուժը միաւորող, բազմապատկող կամուրջ, ՄԷԿ ԱԶԳ ամբողջականութեան տալով նոր կենսունակութիւն, նոր իմաստ եւ խորհուրդ, նոր հեռանկար:  Այն ամբողջականութեան՝  որուն մեծագոյն հարուածը տուաւ Ցեղասպանութիւնն ու Հայրենահանումը 100 տարի առաջ:

Ապագան կը պատկանի կուռ կազմակերպուած հաւաքականութեանց:  Այսօր, Հայոց Ցեղասպանութեան 100-ամեայ տարելիցին ընդ առաջ, վերակազմակերպուած Սփիւռքն ու հայրենիքն են որ կրնան նոր էջ մը բանալ ազգի միաւորման եւ խտացման, եւ վերջապէս բաբախուն իրականութիւն դարձնել մեր Մեծ Տեսլականը՝  ՄԷԿ, ԱՄԲՈՂՋԱԿԱՆ ԵՒ ՄԻԱՍՆԱԿԱՆ ՀԱՅՈՒԹԵԱՆ,  միաժամանակ Ցեղասպանութեան եւ Տարագրութեան մեծագոյն աղէտին տալով համայն ազգի ամէնէն ազդու եւ ապագայակերտ պատասխանը....

ԵՐԱՆ  ԳՈՒՅՈՒՄՃԵԱՆ